**Gwasanaethau Rheoliadol a Rennir – Cynghorau Caerdydd, Bro Morgannwg a Phen-y-bont ar Ogwr. Sefydliadau Lletya/Gofal Dydd i Gŵn – Amodau Trwydded**

1. **Cyflwyniad**
   1. Oni bai y nodir yn wahanol, mae’r amodau hyn yn berthnasol i bob adeilad ac ardal y mae gan gŵn fynediad iddynt ac / neu sy’n cael eu defnyddio mewn perthynas â lletya cŵn.
   2. Fel arfer nid oes angen caniatâd cynllunio ar gyfer llety cartref i gŵn ar y raddfa a gynigir. Fodd bynnag, os derbynnir cwynion am sŵn arbennig neu arogleuon cas, yna mae gan y cyngor yr hawl i ystyried a oes newid defnydd wedi bod sy’n gofyn am gyflwyno cais cynllunio.
   3. Rhaid i’r trwyddedai sicrhau bod gan y sefydliad yswiriant atebolrwydd cyhoeddus digonol ac addas, a lle y bo angen, yswiriant atebolrwydd cyflogwyr digonol ac addas.
   4. Ni ddylai unrhyw gi sydd wedi’i gofrestru dan Ddeddf Cŵn Peryglus 1991 gael ei dderbyn ar gyfer llety cartref.
   5. Ni ddylid derbyn cŵn cymysgryw dan Ddeddf Anifeiliaid Gwyllt 1976 (e.e. Bleiddiaid Cymysgryw) ar gyfer llety cartref.
   6. Ni ddylid rhoi llety i gŵn gwryw heb eu disbaddu a geist sydd yn eu tymor, neu eist a fydd yn eu tymor yn ystod lletya, ochr yn ochr â chŵn sy’n byw yn y llety. Caniateir i gŵn iau na 6 mis oed i gael llety ar yr amod eu bod wedi’u brechu’n briodol ac na chafwyd trafferthion yn ystod y cyfnod prawf o gymdeithasu.
2. **Arddangos Trwydded**
   1. Rhaid arddangos copi o’r drwydded a’i hamodau cysylltiedig, mewn ffordd amlwg ac addas i’r cyhoedd ar y safle neu o’i gwmpas, neu dylai fod ar gael i bob lletywr sy’n gofyn amdano ar unwaith.
   2. Dylid arddangos copi o’r dystysgrif yswiriant, neu dylai fod ar gael i letywyr.
3. **Nifer yr Anifeiliaid**
   1. Y swyddog archwilio fydd yn penderfynu uchafswm y cŵn a gedwir ar unrhyw un adeg, a bydd manylion hynny ar y drwydded. Pan fo cais i roi llety cartref i fwy nag un ci, caiff y nifer a ganiateir ei benderfynu yn dilyn archwiliad, ac mewn rhai achosion Swyddog yr Awdurdod Lleol a Milfeddyg fydd yn cynnal yr archwiliad.
   2. Pan fydd cŵn o fwy nag un cartref yn cael eu lletya ar unrhyw un adeg, mae’r gofynion ychwanegol yma’n berthnasol:

* Rhaid cael cytundeb ysgrifenedig gan bob cartref yn cadarnhau eu bod yn cydsynio i’w cŵn gael eu lletya gydag eraill, a dylai fod ar gael i’w archwilio.
* Rhaid cynnal sesiwn brawf ymgynefino i’r holl gŵn cyn iddynt ddod i aros, a rhaid ei gofnodi.
* Pan nad ydynt dan oruchwyliaeth, rhaid cadw cŵn o gartrefi gwahanol ar wahân mewn ardaloedd diogel addas.
* Caiff cŵn o gartrefi gwahanol eu bwydo ar wahân i leihau’r tebygrwydd o ffraeo a ffyrnigrwydd.
* Ni ddylid lletya cŵn gydag unrhyw gath, oni bai eu bod yn byw gyda’i gilydd fel arfer yn eu cartref.
  1. Pan fo ci neu gath yn byw yn y cartref eisoes, dylid cael cydsyniad ysgrifenedig gan berchnogion y cŵn sy’n lletya, yn dilyn cyfnod prawf o ymgynefino.
  2. Mae gofyn i’r trwyddedai wneud asesiad o’r risgiau o gynnig llety cartref, i gynnwys unrhyw risg y gellir ei achosi i blant sy’n debygol o fod yn yr eiddo, neu a achosir ganddynt.

1. **Adeiladu**
   1. Rhaid i gŵn fyw yn y cartref fel anifail anwes y teulu. Ni ddylai fod adeiladau allanol, neu gewyll neu redfeydd.
   2. Dylai fod gan y safle ei fynediad ei hun, ac ni ddylai gael ei rannu e.e. grisiau cymunedol
   3. Mae’n rhaid bod digon o le, golau, gwres ac awyru i’r cŵn.
   4. Cyhyd â’i bod yn rhesymol ymarferol, ni ddylai fod peryglon corfforol neu gemegol mewn unrhyw ardal/ystafell o fewn y cartref y mae gan y cŵn fynediad iddynt, allai achosi anaf iddynt.
   5. Dylai fod digon o le ar gael i gadw’r cŵn ar wahân os bydd rhaid.
   6. Os darperir gwasanaeth casglu a dychwelyd, rhaid bod gan y cerbyd giard cŵn neu gawell yn y cefn.
2. **Rheoli**

**Hyfforddiant**

* 1. Rhaid darparu polisi hyfforddiant ysgrifenedig i staff. Rhaid dangos bod hyfforddiant staff systematig wedi cael ei gynnal.

**Glendid**

* 1. Dylid cadw pob ardal y mae gan y ci fynediad iddo, gan gynnwys y gegin ac ati, yn lân ac yn rhydd o faw a llwch sy’n casglu. Dylid eu cadw yn y fath fodd fel bod modd rheoli clefydau a chadw cŵn yn gysurus.
  2. Dylid symud yr holl garthion a deunydd wedi’i faeddu o bob ardal a ddefnyddir gan gŵn o leiaf unwaith y dydd ac yn fwy aml os bydd angen. Rhaid cytuno ar gyfleusterau gwaredu gwastraff anifeiliaid gyda’r Awdurdod Trwyddedu.
  3. Dylid cadw’r ardaloedd lle mae gwelyau yn lân ac yn sych.
  4. Dylid darparu cyfleusterau i dderbyn, storio a gwaredu gwastraff yn briodol. Dylid gwahanu gwastraff clinigol sy’n deillio o drin cŵn gyda chlefydau heintus, yn ofalus. Dylai’r man olaf y mae’r gwastraff yn mynd iddo gydymffurfio â rheoliadau gwastraff cyfredol.
  5. Dylid cymryd camau i leihau’r peryglon sy’n codi o gnofilod, pryfed a phlâu eraill o fewn y sefydliad.

**Cyflenwadau Bwyd a Dŵr**

* 1. Dylai fod gan bob ci ddigon o fwyd fel y cyfarwyddir gan ei berchennog.
  2. Dylai dŵr yfed ffres fod ar gael bob amser (oni bai y nodir yn wahanol gan lawfeddyg) a dylid golchi’r cynhwysydd yfed bob dydd. Dylid newid y dŵr o leiaf ddwywaith y dydd.
  3. Dylid annog cleientiaid i ddarparu gwely, bowlenni, brwshys ac ati i bob ci. Dylid glanhau’r eitemau hyn yn aml i atal croes-heintio. Dylai’r Trwyddedai fodd bynnag fod yn gallu darparu rhagor o ddeunydd gwely.
  4. Lle y bo angen, dylid darparu cynhwysion bwyta ac yfed, ac os gwneir hynny, dylid medru eu golchi a’u diheintio yn hawdd i atal croes-heintio. Dylid hefyd eu cynnal a’u cadw mewn cyflwr glân. Dylid golchi neu waredu ar fowlenni ar ôl bob pryd, a rhaid i bob ci gael ei fowlen ei hun.

**Cyfleusterau Cegin**

* 1. Rhaid darparu cynhwysyddion sy’n cau’n dynn i storio bwydydd sych. Rhaid storio bwyd amrwd/heb ei goginio, neu weddillion tuniau sydd wedi eu hagor, mewn cynhwysyddion nad ydynt yn fetel, nad ydynt yn gollwng, â chaead arnynt, mewn oergell.
  2. Dylid cadw swmpau mawr o fwyd mewn cynhwysyddion sy’n gallu atal llygod mawr.

1. **Rheoli Clefydau a Brechu**
   1. Rhaid cymryd camau digonol i atal a rheoli clefydau heintus ac ymledol, a pharasitiaid rhag lledaenu ymhlith cŵn, staff ac ymwelwyr.
   2. Rhaid profi bod cŵn sy’n lletya a chŵn preswyl â’r brechiadau cyfredol yn erbyn Clefyd y Cŵn, Hepatitis Heintus y Cŵn, (canine adenovirus), Leptospirosis (L.canicola ac L. icterohaemorragiae) a Pharofeirws y Cŵn, Peswch Bordatella ac unrhyw glefydau perthnasol eraill. Dylai’r cwrs o frechu fod wedi ei gwblhau o leiaf bedair wythnos cyn i’r ci ddechrau lletya, neu yn unol â chyfarwyddiadau’r gwneuthurwr. Dylai’r cofnod fod y prawf hwn wedi’i ddarparu gael ei gadw ar y safle drwy gydol yr amser y mae’r ci yn lletya.
   3. Dylid cael cyngor gan filfeddyg os bydd arwyddion o glefyd, anaf neu salwch. Os yw ci yn sâl neu wedi ei anafu, dylid dilyn cyfarwyddiadau milfeddyg ar sut i’w drin, yn fanwl gywir.
   4. Rhaid cadw blwch cymorth cyntaf llawn sy’n addas i gŵn ar y safle bob amser, lle mae’n hawdd cael gafael arno.
   5. Rhaid i’r trwyddedai fod wedi’i gofrestru â phractis milfeddygol sy’n gallu rhoi cyngor a chymorth 24 awr. Dylai practis milfeddygol y cleient fod yn wybyddus, a dylid ymgynghori â nhw os bydd angen.
   6. Rhaid cymryd camau i atal chwain, trogod, parasitiaid yn y coluddyn ac unrhyw barasitiaid eraill mewn cŵn preswyl neu gŵn sy’n lletya. Dylid cadw prawf o bob triniaeth frys neu driniaeth arferol am barasitiaid.
   7. Dylid cael cyngor gan filfeddyg ynglŷn â deunyddiau glanhau rhag ofn eu bod, neu fod eu nwyon yn beryglus i unrhyw anifail arall.
2. **Ynysu ac Achosion o Glefydau Heintus**
   1. Dylid gwahanu cŵn sy’n dangos unrhyw arwyddion o glefyd neu salwch oddi wrth gŵn eraill ar unwaith nes cael cyngor gan filfeddyg. Rhaid bod cyfleusterau digonol o fewn y safle trwyddedig i sicrhau bod modd gwahanu anifail sâl yn effeithiol.
   2. Rhaid i’r trwyddedai roi gwybod i’r Awdurdod Trwyddedu ar y diwrnod gwaith nesaf os yw ci yn datblygu unrhyw glefyd heintus.
   3. Ar ôl digwyddiad o glefyd heintus rhaid i’r safle fynd drwy gyfnod cwarantin rhesymol cyn gellir awdurdodi’r safle i roi llety i gŵn newydd. Yr Awdurdod Trwyddedu fydd yn penderfynu ar hyd y cyfnod hwn mewn cytundeb gyda’i filfeddyg ei hun.
   4. Rhaid rhoi gwybod i’r Awdurdod Trwyddedu am unrhyw anifail fydd yn marw ar y safle trwyddedig. Rhaid i’r trwyddedai drefnu storio’r corff mewn safle milfeddyg nes i’r perchnogion ddychwelyd.
3. **Cofrestr**
   1. Dylid cadw cofrestr o bob ci sy’n lletya. Dylai’r wybodaeth sy’n cael ei chadw gynnwys y canlynol:

* Dyddiad cyrraedd
* Enw’r ci, unrhyw system adnabod fel rhif microsglodyn neu datŵ
* Disgrifiad, brîd, oedran a rhyw'r ci
* Enw, cyfeiriad a rhif ffôn y perchennog neu’r ceidwad
* Enw, cyfeiriad a rhif ffôn y cyswllt yn ystod y cyfnod lletya
* Enw, cyfeiriad a rhif ffôn milfeddyg y ci
* Dyddiad disgwyl gadael a dyddiad gadael
* Prawf o frechiadau cyfredol, hanes meddygol a gofynion
* Gofynion iechyd, lles, maetheg ac ymarfer
  1. Rhaid i gofrestr o’r fath fod ar gael i’w harchwilio bob amser gan swyddog o’r Awdurdod Trwyddedu a/neu filfeddyg.
  2. Rhaid cadw’r gofrestr am leiafswm o 2 flynedd, a’i chadw ar gael yn y fath fodd fel bod swyddog awdurdodedig yn gallu cael gafael ar y wybodaeth yn hawdd.
  3. Rhaid cofnodi unrhyw feddyginiaeth gaiff ei rhoi i gi pan fo’n lletya.
  4. Os yw’r cofnodion ar gyfrifiadur, rhaid cadw copi wrth gefn. Rhaid i’r gofrestr fod ar gael i aelodau allweddol o staff y sefydliad ar bob adeg.

1. **Goruchwylio**
   1. Rhaid i berson addas a phriodol gyda’r profiad perthnasol fod ar gael bob amser i oruchwylio a delio ag argyfyngau pan fydd cŵn yn lletya ar y safle. Ni ddylai’r person hwn fod wedi’i gael yn euog neu fod wedi cael rhybudd ffurfiol am unrhyw droseddau’n ymwneud â lles anifeiliaid.
   2. Dylid ymweld â’r cŵn yn gyson, fel sy’n ofynnol am eu hiechyd, diogelwch a’u lles, ac ni ddylid eu gadael ar eu pennau eu hunain am fwy na 3 awr ar y tro, a ddim felly yn aml.
   3. Ni roddir trwydded i gartref lle mae plant dan 5 oed.
   4. Dim ond pobl dros 16 oed sy’n cael mynd â’r cŵn am dro mewn unrhyw ardal gyhoeddus.
2. **Ymarfer**
   1. Dylid ymarfer y cŵn yn unol â dymuniadau’r perchennog. Os yw ci yn cael ei hebrwng o’r safle, rhaid iddo fod ar dennyn oni bai fod y perchennog wedi rhoi caniatâd ysgrifenedig i wneud fel arall.
   2. Rhaid bod mynediad uniongyrchol i ardal addas yn yr awyr agored. Rhaid i’r ardal/ardd gael ei defnyddio gan berchennog y tŷ yn unig (ddim yn cael ei rannu â phreswylwyr eraill) Rhaid i’r ardal fod yn lân ac yn ddestlus bob amser.
   3. Dylai’r ardal ymarfer/gardd y safle ac unrhyw ardal arall y gallai’r cŵn gael mynediad iddi, fod yn hollol ddiogel. Dylai’r ffensys fod yn ddigonol i gadw’r ci yn ddiogel ac i’w atal rhag dianc, ac ni ddylai fod â darnau miniog peryglus. Dylid bod modd cloi’r gatiau.
   4. Os oes pwll, dylid rhoi gorchudd drosto i atal boddi.
   5. Dylai pob ci wisgo coler a thag adnabod yn ystod eu hamser yn lletya. Rhaid i’r tag ddangos enw, cyfeiriad a rhif ffôn y llety.
   6. Rhaid rhoi gwybod i’r Awdurdod Trwyddedu os yw ci ar goll, ar y diwrnod gwaith nesaf.
3. **Rheolau Tân/Argyfwng**
   1. Rhaid cymryd camau priodol i warchod y cŵn rhag ofn bod tân neu argyfyngau eraill.
   2. Dylai meddiannwr yr eiddo fod yn ymwybodol o leoliad y cŵn yn yr eiddo bob amser.
   3. Dylid ystyried yn ofalus lle mae’r cŵn yn cysgu, fel bod modd eu symud yn hawdd yn achos tân, heb beryglu perchnogion yr eiddo.
   4. Rhaid llunio gweithdrefn rhybuddio am dân a chynllun gadael adeilad brys – gan gynnwys manylion ynglŷn â lle dylid symud cŵn yn achos tân neu argyfwng arall. Dylid tynnu sylw’r rhai sy’n rhan o’r trefniadau i letya’r cŵn at y weithdrefn a’r cynllun, ac/neu eu harddangos mewn lle amlwg ar y safle. Rhaid i’r trwyddedai fod â threfniadau addas i gadw’r cŵn dros dro os nad oes modd eu cadw am ryw reswm yn y safle trwyddedig.
   5. Rhaid darparu offer synhwyro tân yn unol â chyngor gan y swyddog atal tân. Rhaid bod gan y cartref o leiaf 2 synhwyrydd tân sy’n gweithio ar ben ac ar waelod y grisiau, neu leoliad addas arall.
   6. Dylid cadw drysau pob ystafell ar gau dros nos.
   7. Rhaid cynnal a chadw offer a chyfarpar trydanol mewn cyflwr diogel. Ni ddylid gadael ci mewn ystafell lle mae ceblau neu wifrau sy’n rhydd neu wedi’u llusgo ar hyd y llawr, neu sydd wedi’u difrodi.
   8. Dylai pob gwresogydd fod heb berygl o fynd ar dân, fel sy’n rhesymol ymarferol. Ni ddylid defnyddio offer gwresogi nwy neu olew sy’n sefyll ar ei ben ei hun.
   9. Dylai fod gan berthynas, ffrind neu gymydog o fewn pellter teithio o 5 munud fod â set sbâr o allweddi a modd o fynd i mewn i’r safle mewn argyfwng. Rhaid rhoi’r manylion hyn i’r Awdurdod Trwyddedu.